ນັກການທູດຍີ່ປຸ່ນຄົນນຶ່ງ ຖືກໂຈມຕີ ຢູ່ເຢເມັນ
ຄົນຮ້າຍໄດ້ພະຍາຍາມ ຈະຈັບ ນັກການທູດຍີ່ປຸ່ນໄປ ແຕ່ຜູ້ກ່ຽວຂັດຂືນ ກໍເລີຍຖືກແທງຫຼາຍໆຄັ້ງ.
ເຈົ້າໜ້າທີ່ຮັກສາຄວາມປອດໄພທ່ານນຶ່ງໃນປະເທດເຢເມັນ ກ່າວວ່າ ຄົນຮ້າຍກຸ່ມນຶ່ງໄດ້ໂຈມຕີ ໂດຍເອົາມີດແທງນັກການ ທູດຍີ່ປຸ່ນຄົນນຶ່ງ ຊໍ້າແລ້ວຊໍ້າອີກ ຢູ່ໃນເມືອງຫຼວງ Sanaa ໃນ ຄວາມພະຍາຍາມທີ່ຈະລັກຈັບໂຕຜູ້ກ່ຽວໄປ ແຕ່ບໍ່ສໍາເລັດຜົນ ເຈົ້າໜ້າທີ່ເວົ້າວ່າ ຄົນຮ້າຍໄດ້ໂຈມຕີນັກການທູດຄົນນັ້ນ ໃນວັນ ອາທິດມື້ນີ້ ຢູ່ບໍ່ໄກຈາກສະຖານທູດຍີ່ປຸ່ນເທົ່າໃດ ແລະໄດ້ແທງ ຜູ້ກ່ຽວຫຼາຍໆຄັ້ງ ຫຼັງຈາກທີ່ລາວຂັດຂືນ ບໍ່ຍອມໄປກັບພວກເຂົາ ເຈົ້າໜ້າທີ່ບໍ່ໄດ້ບອກຊື່ນັກການທູດຍີ່ປຸນ ແຕ່ກ່າວວ່າ ເວລານີ້ຜູ້ກ່ຽວຢູ່ໂຮງພະຍາບານ ແລະຄາດວ່າ ຈະຫາຍດີຈາກບາດແຜທີ່ໄດ້ຮັບ ການລັກພາໂຕແມ່ນເປັນເລື້ອງທໍາມະດາ ໃນປະເທດເຢເມັນ ບ່ອນທີ່ພວກຊົນເຜົ່າທີ່ຖືອາວຸດ ແລະພວກມຸສລິມຫົວຮຸນແຮງ ມັກຈັບຄົນໄປ ເປັນໂຕປະກັນ ເພື່ອແລກເອົາເງິນ ຄ່າໄຖ່ ຫລືແລກປ່ຽນກັບຄົນຂອງພວກເຂົາ ທີ່ຖືກຈັບເປັນນັກໂທດ